Poul Nielson (S), 1998-01-30:
Jeg har nogle punkter, jeg gerne vil ind i debatten med.
Over for hr. Thulesen Dahl ønsker jeg tage afstand fra udtrykket om, at det er tilfældige beløb, der er valgt for vores udviklingsbistand.
Det er det jo ikke.
Det fastsættes hvert eneste år og i de seneste år efter en regulær diskussion og endda en afstemning.
Så i folkestyrets hellige navn vil jeg i hvert fald ikke kalde det spor tilfældigt.
Hvis man skal kommentere BNI-beregningen og den diskussion, vil jeg da sige, at når metoden til at opgøre og beregne vores velstand med, nu engang giver et andet tal, er det det bedst mulige bud på, hvor velstående vi er.
Vi har altså allerede det regnestykke liggende foran os, men lægger det faktisk først om nogle år til grund for bistandens faktiske niveau.
Så i øjeblikket kunne man snarere sige, at vi holder en roligere udvikling i antallet af kroner, vi bruger, idet vi endnu ikke lægger den nye beregning til grund på dette felt.
Så vil jeg svare hr. Keld Albrechtsen på hans spørgsmål
om, hvorvidt der i EU er overvejelser om at ændre flygtningekonventionen, og hvad EU's diskussion i relation til Lomé nu går ud på.
Det, der er tale om, er, at man vil indlede en dialog med kredsen af lande i Lomésamarbejdet om fattigdom, beskæftigelse, menneskerettigheder og også spørgsmål om emigranters returnering til deres hjemlande og metoder til at imødegå illegal immigration, herunder også at få skabt en fælles indsats mod menneskesmugling.
Det er punkter, vi gerne ser komme ind i det.
Jeg skal her minde om, for at forventningerne ikke bliver blæst op, at der kræves enighed mellem EU og disse AVS-lande, for at man kan få nye vilkår ind i en ny Loméaftale.
Men det er et nødvendigt og efter regeringens opfattelse et legitimt punkt at diskutere med dem, også i lyset af de faktiske erfaringer.
Lad mig også sige, at det, hr. Søren Søndergaard var inde på med fokusering på udtrykket »sikre lejre«, mener jeg er en nødvendig måde at se det her på, og jeg synes, omtalen af »sikre lejre« er et meget uklart punkt i forslaget.
Jeg mener netop, at henvisningen til lejrene rundt om Rwanda og Burundi illustrerer, hvor ekstremt vanskeligt det her er, og hvor svagt det internationale samfund indtil nu rent faktisk er, når det drejer sig om selv i nærområderne at kunne garantere sikre forhold for flygtninge.
Det var jo en konflikt, der fik lov at køre med ud af landet, om man vil, og som blev sådan nogenlunde inddæmmet, men som altså spillede over i konflikten i Zaire og i og for sig satte gang i slutfasen af Mobutos rædselsregime, som så på den måde blev sluttet. UNWRA i Mellemøsten er et andet eksempel på, at man forsøger at gøre noget af det rigtige, men også på, hvor svært det er, og hvor langsigtet det kan blive.
Jeg vil godt her tilkendegive villighed til at se positivt på, om vi fra dansk side, situationen i Mellemøsten taget i betragtning, kan overveje en øget støtte til UNWRA's arbejde.
Hvis vi ser på Somaliakonflikten, ligger det sådan nu, at alle partierne her i Folketinget har en anledning til på onsdag i praksis at vise, hvad de mener om synspunkterne med hensyn til støtte i nærområdet.
Ja, det var de synspunkter, jeg ville komme med på dette tidspunkt i debatten.